b'\n_START_ARTICLE_\nVesna Mikoli\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nVesna Mikoli\xc4\x8d (roj. Gomezel) je leta 1989 diplomirala iz slovenskega in italijanskega jezika s knji\xc5\xbeevnostjo na Filozofski fakulteti Univerze v Ljubljani, kjer je leta 2001 tudi magistrirala in leta 2003 doktorirala iz jezikoslovja z disertacijo Jezik kot odraz etni\xc4\x8dne ozave\xc5\xa1\xc4\x8denosti v narodnostno me\xc5\xa1anem prostoru Slovenske Istre. Med podiplomskim \xc5\xa1tudijem je prejela enoletno \xc5\xa1tipendijo Univerze v Trstu (IT) za raziskavo Nacionalna zavest in sporazumevalna zmo\xc5\xbenost v multikulturni dru\xc5\xbebi in \xc5\xa1tipendijo za izpeljavo projekta Slovensko-kanadske univerzitetne povezave na Okanagan University College (Kelowna, BC, Kanada)._NEWLINE_Po pou\xc4\x8devanju slovenskega in italijanskega jezika na Srednji ekonomski in dru\xc5\xbeboslovni \xc5\xa1oli v Kopru in Gimnaziji Koper (1988\xe2\x80\x931993) je nekaj let opravljala dela urednice na Zalo\xc5\xbebi Lipa in samostojne strokovne delavke za organizacijo kulturnih prireditev pri Zvezi kulturnih organizacij v Kopru. Bila je \xc4\x8dlanica prvega uredni\xc5\xa1kega odbora znanstvene revije Annales, kjer sodeluje \xc5\xa1e danes. Kmalu po ustanovitvi Znanstveno-raziskovalnega sredi\xc5\xa1\xc4\x8da se je l. 1997 tam zaposlila in bila vodja ve\xc4\x8d nacionalnih in mednarodnih projektov. Sodelovala je pri ustanavljanju Fakultete za humanisti\xc4\x8dne \xc5\xa1tudije, kjer je vzpostavila tudi \xc5\xa1tudijski program slovenistike, med letoma 2004 in 2012 pa je bila dekanja fakultete. S predavanji je gostovala na ve\xc4\x8d tujih univerzah (Reka in Zagreb \xe2\x80\x93 HR, Kelowna \xe2\x80\x93 CAN, Bielsko-Bia\xc5\x82a \xe2\x80\x93 PL, Tokyo \xe2\x80\x93 JAP, Sarajevo \xe2\x80\x93 BiH, Moskva \xe2\x80\x93 RUS, Novi Sad \xe2\x80\x93 Srbija, Trst \xe2\x80\x93 Italija)._NEWLINE_Bila je vodja programskih odborov ve\xc4\x8d mednarodnih znanstvenih konferenc (bienalnih konferenc Slovenski jezik v stiku in konference ob za\xc4\x8detku predsedovanja Slovenije Evropski uniji in Evropskega leta medkulturnega dialoga Medkulturni dialog kot temeljna vrednota EU), sodelovala je v programskih odborih bienalnih konferenc Dialekti v stiku, Obdobja, Konteksti, 23. slovenskega slavisti\xc4\x8dnega kongresa Slavistika v regijah \xe2\x80\x94 Koper idr. Ukvarja se tudi s pou\xc4\x8devanjem sloven\xc5\xa1\xc4\x8dine kot drugega/tujega jezika; od leta 1994 dalje vodi projekt Poletni te\xc4\x8daji slovenskega jezika na Slovenski obali HALO, TUKAJ SLOVENSKI MEDITERAN, ki ga je tudi sama zasnovala. Bila je tudi ustanoviteljica MEditeranske poletne \xc5\xa1ole Teoretske in Aplikativne humanistike META humanistika na UP FH\xc5\xa0.'